GiliGold/VAD_KnessetCorpus huggingface dataset:
יהודה עטר: למעשה סיימנו את שנת 2009 עם ירידה של 35% בגניבות הרכב בישראל כאשר צריך לקחת בחשבון שבכל שנה ושנה מתווספים לצי הרכב במדינת ישראל כ-200,000 כלי רכב, כך שישנו גידול בכמות כלי הרכב במדינת ישראל ומאידך ירידה וצמצום הגניבות.
יהודה עטר: אנחנו עושים את זה בפעילות מאוד אינטנסיבית, סזיפית מאוד.
יהודה עטר: זאת מלחמה יום יומית בגניבות הרכב.
יהודה עטר: עיקר הפעילות שלנו באה לידי ביטוי בפעילות בשטחי הרשות הפלסטינית.
יהודה עטר: אנחנו יודעים שקרוב ל-70% מגניבות כלי הרכב במדינת ישראל עוברים לתוך הרשות הפלסטינית.
יהודה עטר: שם מפרקים אותם במה שקרוי משחטות והחלפים מוחזרים לארץ ומשתמשים בהם לתיקון בתוך ישראל וגם בתוך שטחי הרשות הפלסטינית.
אמנון כהן: כמה כוח אדם מתפעל את זה?
יהודה עטר: היחידה מונה קרוב ל-90 איש.
יהודה עטר: זאת יחידה קטנה, מצומצמת מאוד.
אמנון כהן: יש לכם חבר'ה שם או שאתם נכנסים?
יהודה עטר: לא, אנחנו נכנסים פנימה.
יהודה עטר: הפעילות שלנו מתבצעת בתוך שטחי הרשות הפלסטינית.
יהודה עטר: אנחנו מקבלים לעניין הזה את המטריה של הצבא אבל הפעילות עצמה מתבצעת על-ידי היחידה.
יהודה עטר: אין מצב שאנחנו עושים את זה מהמשרד.
יהודה עטר: זאת צריכה להיות פעילות יום יומית, החל מהשמדת משחטות בתוך הרשות הפלסטינית וכלה בהוצאת כלי רכב גנובים, שאנחנו יודעים על-פי מידע שהם קיימים שם.
יהודה עטר: אנחנו יודעים לעשות את זה.
יהודה עטר: היום בלילה הוצאנו 12 כלי רכב מתוך הרשות הפלסטינית.
אמנון כהן: הזכרתם לי סיפור.
אמנון כהן: יש לי משרד לקבלת קהל ברמלה.
אמנון כהן: פנה אלי אזרח ואמר שגנבו לו את הרכב בשוק רמלה.
אמנון כהן: הוא בא למשטרה להגיש תלונה ומישהו אמר לו: אל תדאג, יתקשרו אליו עוד מעט.
אמנון כהן: באמת אחרי שעתיים התקשרו אליו ואמרו לו שאם הוא רוצה את הרכב בחזרה הוא יכול לבוא לפגוש אותם במקום כזה וכזה עם סכום כזה וכזה.
אמנון כהן: הוא פחד להגיע לשם כי זה היה בתפר בכניסה לאיזה מקום.
אמנון כהן: הוא בא למשטרה ושאל מה לעשות, אז אמרו לו שיחליט לבד.
אמנון כהן: הוא החליט לבד, נתן את הכסף וקיבל את האוטו.
יהודה עטר: אנחנו מכירים את זה.
יהודה עטר: אגב, אנחנו לא מעודדים את זה מכיוון שאנשים מסתכנים בחייהם כאשר הם מחליטים לשלם עבור רכבם.
יהודה עטר: יש כאלה אנשים שגם שודדים אותם וגם לא מחזירים להם את הרכב.
יהודה עטר: אנחנו יודעים לטפל גם במקרים האלה.
יהודה עטר: מי שעסק בזה היום מבלה מאחורי סורג ובריח.
יהודה עטר: כל הרצידיביסטים, בכל מה שקשור לכופר רכב, מטופלים על ידי היחידה.
אמנון כהן: כנראה שגם יש מתווכים באמצע.
יהודה עטר: יש אבל בסופו של דבר כולם באים על עונשם.
אמנון כהן: הסיפור הזה היה לפני שנה וחצי.
יהודה עטר: זאת תופעה ידועה אבל אנחנו גם אותה מצמצמים.
אמנון כהן: יכול להיות שבמשטרה אמרו לו שעוד שעתיים יתקשרו אליו?
חוה ראובני: קצין המשטרה שקיבל את התלונה כנראה ותיק ומנוסה בתחום.
אמנון כהן: אנחנו רואים על הלוח את מספר כלי הרכב שנגנבו בחלוקה לחודשים מאז 2006.
אמנון כהן: אנחנו מנהלים מעקב מאוד מדויק בעזרת מערכות המחשוב שיש במשטרה.
אמנון כהן: אפשר לראות שאם בינואר 2007 גנבו מעל 3,400 כלי רכב בחודש, הרי שאת פברואר 2010 סיימנו עם פחות מ-1,700 כלי רכב בחודש.
אמנון כהן: כלומר, אם היו גונבים בממוצע 120 עד 130 מכוניות ביום, היום אנחנו הגענו למצב שגונבים פחות מ-60.
אמנון כהן: אנחנו עדיין עוסקים בעשייה נרחבת כדי לצמצם גם את כמות כלי שנגנבים ביממה.
אמנון כהן: לשמחתי אנחנו מצליחים לעשות את זה.
אמנון כהן: הנתון הבא זה נתון של גניבות כלי הרכב ביחס ל-1,000, מה הירידה הריאלית בהיקף הגניבות.
אמנון כהן: אם בשנת 2007 גנבו 28 מכוניות ביחס ל-1,000 אז את שנת 2008 ו-2009 סיימנו ב-7 מכוניות ביחס ל-1,000, שבכל קנה מידה זה מצוין.
אמנון כהן: אני רוצה להראות איך אנחנו נראים ביחס למדינות המערב, שזה נתון מאוד מעניין.
אמנון כהן: אם בעבר הובלנו לשלילה בתחום גניבות כלי הרכב בישראל, היום אני יכול לומר אפילו בשמחה רבה שאם אנחנו יכולים להשוות את עצמנו למדינות - אנחנו יותר טובים מדנמרק שבעבר עקפנו אותה בנתונים הרבה יותר גבוהים.
אמנון כהן: אנחנו גם הרבה יותר טובים מאוסטריה.
אמנון כהן: היום גונבים 7 מכוניות ביחס ל-1,000 אבל אפשר לראות בחלק התחתון של הטבלה שמסומנת באדום, את אחוז המציאה.
אמנון כהן: במדינת ישראל מוצאים 28% מכלי הרכב שנגנבים, שזה הנתון הנמוך ביותר במדינות המערב.
אמנון כהן: הנתון הזה הוא לאור העובדה שגונבים את המכוניות ומעבירים אותן לרשות הפלסטינית ושם מפרקים אותם.
אמנון כהן: במדינות המערב גונבים רכב בפינלנד ואחרי יום יומיים מוצאים אותו זרוק באיזו פינת רחוב כי לא מפרקים אותו אלא עושים בו שימוש מקומי.
אמנון כהן: במדינת ישראל, כשגונבים את המכונית, הסיכוי שימצאו את האוטו הוא שליש וזאת הבעיה שקיימת וכפי שאמרתי אנחנו מתמודדים איתם.
אמנון כהן: אני רוצה להראות לוועדה את פעילות האכיפה שעשינו.
אמנון כהן: אתם מתואמים עם צה"ל?
אמנון כהן: כשרכב נכנס צה"ל לא בודק של מי הרכב?
יהודה עטר: כלי הרכב שנכנסים לתוך מדינת ישראל מתוך הרשות הפלסטינית עוברים במחסומים שהצבא מאייש אותם והצבא עושה בידוק בטחוני מהרשות לתוך ישראל.
יהודה עטר: אבל מישראל לכיוון הרשות הפלסטינית אין שום בעיה להגיע ברכב אזרחי.
יהודה עטר: ניתן לחלוף על פני המחסומים ללא הפרעה כמעט.
יהודה עטר: אפשר להגיע מתל-אביב לרמאללה תוך 0:45 ואף אחד לא יעצור אותך.
אמנון כהן: למה לא לעשות פעולה עם הצבא?
יהודה עטר: אנחנו עושים פעילות אינטנסיבית יום יומית.
אמנון כהן: לא, שיהיה בידוק בכניסה לכפר.
אמנון כהן: אז ה-28% שלך יעלה.
יהודה עטר: אנחנו עושים מבצעים ביחד עם הצבא, ביחד עם הרשויות האחרות ואפילו עם משרד התחבורה, עם רשות המיסים ועם כל מי שאנחנו יכולים כדי לאכוף את התופעה.
אמנון כהן: אני בטוח שחברות הביטוח יהיו מוכנות לממן לכם את הנושא הזה, במקום לשלם.
יהודה עטר: עניין המימון במשטרת ישראל הוא עניין רגיש.
אמנון כהן: הוא חוסך לכם הרבה כסף.
שמואל מלכיס: הוא חוסך כסף לציבור.
שמואל מלכיס: הפרמיות יורדות בהתאם.
שמואל מלכיס: אם סיכון הגניבה יורד, הרי חברות הביטוח בתחרות מורידות את הפריה בהתאם.
שמואל מלכיס: רציתי לומר שההשוואה מתחדדת עוד יותר חזק אם לוקחים בחשבון שבשנת 1997, שהיא בעצם השנה שבה המשטרה החלה בפעילות עם יחידה ייעודית למלחמה בגניבות הרכב, בשנת 1997 גנבו למעלה מ-46,000 כלי רכב.
שמואל מלכיס: מצבת כלי הרכב היתה באותה שנה 1.5 מיליון כלי רכב בלבד.
שמואל מלכיס: כלומר, ישבנו על שיא עולמי של גניבות רכב ל-1,000 כלי רכב.
שמואל מלכיס: דבר שני, לא מיותר לספר לוועדה המכובדת, שחברות הביטוח אכן מממנות חלק מפעילות אתג"ר.
שמואל מלכיס: בעבר, אחרי 1997, מימנו חלק יחסי גבוה יותר, אבל מאז היועץ המשפטי לממשלה הוציא הנחייה שחלקנו במימון של גורם חיצוני לא יכול לעבור על 40% מהמימון ואנחנו נרתמנו גם לפעילות החדשה.
שמואל מלכיס: אחרי שהיחידה הקודמת פורקה אנחנו נרתמנו למימון היחידה החדשה שהוקמה.
שמואל מלכיס: עד היום אנחנו ממשיכים במימון ואני יכול לבשר שגם לגבי השנה הקרובה, הנהלת איגוד חברות הביטוח אישרה את המימון הדרוש לצורך תמיכה ביחידת אתג"ר.
אמנון כהן: תמשיך בבקשה.
יהודה עטר: אנחנו לא מחפשים את הגנבים, גנבים יש למכביר.
יהודה עטר: אם גנב חולה, יבואו אחריו עוד חמישה כדי שאותו ברון ששולח אותם לגנוב, יעמדו במקומו.
יהודה עטר: אנחנו תוקפים את הביקוש לחלקי רכב.
יהודה עטר: אנחנו חושבים שבאמצעות הביקוש לחלקי רכב, בכל מקום, גם ברשות הפלסטינית וגם בתוך שטחי ישראל, זה למעשה נותן את הפיתרון לצמצום.
יהודה עטר: כשנתקוף את הביקוש מטבע הדברים יפסידו לגנוב כדי לייצר את הביקוש לחלפים.
יהודה עטר: זאת השיטה ואנחנו עושים את זה באופן אינטנסיבי.
יהודה עטר: אני יכול להציג לוועדה את פעולות האכיפה שעשינו מאפריל 2008 עד סוף שנת 2009, לאחר שקיבלנו את האישור לבצע את האכיפה הזאת.
יהודה עטר: אפשר לראות שביצענו 97 כניסות לשטחי הרשות הפלסטינית לצורך אכיפת החוק.
יהודה עטר: הוצאנו 544 כלי רכב שהיו במהלך תיקון בתוך הרשות הפלסטינית.
יהודה עטר: תוך כדי תיקון, הפסקנו את הפעילות, העמסנו אותם והחזרנו אותם ארצה.
יהודה עטר: פתחנו קרוב ל-300 תיקים פליליים.
אמנון כהן: זה רכב שהאזרח מסר לתיקון?
קריאה: זה לא כולל גניבות.
יהודה עטר: זה לא כולל גניבות.
יהודה עטר: זה תיקון בתוך הרשות הפלסטינית.
יהודה עטר: שם מתקנים בזיל הזול כי החלפים זולים.
יהודה עטר: נפתחו קרוב ל-300 תיקים כנגד חשודים ומסרנו רק 68 הודעות של איסור שימוש כי אנחנו באמת משתמשים בסעיף הזה באופן מינורי.
יהודה עטר: אנחנו לא רוצים להפוך את ההודעה של איסור שימוש רק במקרים מאוד חריגים.
ניר ימין: מתוך ה-295 תיקים שנפתחו, יש תיקים שהסתיימו בהם ההליכים?
ניר ימין: כמה הרשעות היו וכמה עונשים?
יהודה עטר: אנחנו לא ששים לפתוח לאדם שהולך ומתקן את רכבו בתוך הרשות הפלסטינית.
יהודה עטר: לכן, לפני שנקטנו את ההליך הזה יצאנו בפרסום גדול בציבור.
יהודה עטר: דאגנו שיוצבו שלטים מאירי עיניים בכניסה לרשות הפלסטינית בשפות שונות כדי שכל דיכפין שעובר לשם ומתקן את רכבו שם, יבין שהוא מבצע פעילות אסורה.
יהודה עטר: למרות זאת, אחרי שאנחנו מוצאים כלי רכב מסוג כזה שמתוקן שם, אנחנו פותחים תיק לאותו אדם, ומזהירים אותו ובדרך-כלל סוגרים את התיק כי אנחנו יוצאים מהנחה שאותו אזרח יבין את העניין.
יהודה עטר: אבל, אם אנחנו נתקלים ברצידיביסט, אדם שהוא סוחר ואנחנו יודעים שהוא מתקן באזור הרשות, הוא יודע את זה והוא הוזהר, אז אנחנו הולכים איתו גם לכתב אישום.
יהודה עטר: אנחנו באמת עושים את הדברים בדחילו ורחימו כי לא מדובר באזרחים שהם פושעים גדולים אלא בסך הכול הם עשו טעות.
יהודה עטר: אנחנו משתמשים באכיפה הזאת בצורה זהירה למדי.
גל קפלן: בהתחלה פעלנו בצורה יותר הסברתית.
גל קפלן: תפסנו את כלי הרכב בשטחים, קראנו לבעל הרכב, חקרנו אותו, הסברנו לו על האיסור ולא פתחנו תיקים.
גל קפלן: עכשיו אנחנו אחרי שנתיים, אז רק לאחרונה, התחלנו להעביר תיקים של הרצידיביסטים.
גל קפלן: כרגע אין תיקים שהסתיימו בהם ההליכים.
ניר ימין: לעניין התקופה שציינתם.
ניר ימין: התחלתם לדבר על אפריל, שזה המועד שבו החוק נכנס לתוקף.
ניר ימין: אני לא זוכר אם הצגתם את זה בגרפים הקודמים.
ניר ימין: יש לכם השוואה לגבי שנים שבהם לא היה לכם את החוק הזה?
ניר ימין: במה השתנה אחוז הגניבות?
גל קפלן: הצגנו פה את הטבלה של הירידה עצמה.
גל קפלן: יש לנו סל כלים לאכיפה, חוקים שאנחנו משתמשים בהם בתוך שטח ישראל וחוקים אחרים שאנחנו יזמנו בסיוע גורמים נוספים, והם חלים בשטחים.
גל קפלן: אנחנו מייחסים את הירידה לאכיפה אינטנסיבית של סל הכלים האלה.
גל קפלן: אני לא יכולה לכמת איך באה לידי ביטוי הירידה.
גל קפלן: אני יכולה להגיד לך שבעקבות זה וחצי שנה קודם נכנס לתוקף חוק נוסף.
גל קפלן: אחרי זה נכנס עוד חוק אחר.
גל קפלן: ביחד אנחנו רואים את הירידה המאסיבית.
יהודה עטר: אני סיימתי.
נמרוד הגלילי: אני משמש מנכ"ל של ארגון חברות השכרת הרכב והליסינג.
נמרוד הגלילי: אנחנו תומכים בהארכה של התוקף.
נמרוד הגלילי: זה מבורך, זה טוב.
נמרוד הגלילי: מן הסתם, חברות ההשכרה והליסינג הם גופים שסובלים בצורה קשה ממכת הגניבות.
נמרוד הגלילי: אם יורשה לי, אני בקשר מצוין עם היחידה והיחידה עושה עבודה נפלאה, אני מוריד בפניהם את הכובע, הם עובדים איתנו בצמוד.
נמרוד הגלילי: היום אנחנו כבר לא תומכים כלכלית ופיננסית אבל כשהיחידה הוקמה מחדש אז גם חברות הליסינג ביחד עם איגוד חברות הביטוח תמכו בהקמת היחידה.
אמנון כהן: למה הפסקתם?
נמרוד הגלילי: זאת פוליטיקה פנימית.
אמנון כהן: אתם פוליטיקאים?
נמרוד הגלילי: גם בארגון שלנו יש פוליטיקה פנימית.
אמנון כהן: לפחות תציבו זקיפים בכניסות.
אמנון כהן: בגדול, אם נעלה את הרף ויגלו יותר מ-28%, גם אתם בתוך המשחק.
אמנון כהן: אני חושב שגם אתם תיהנו, גם הציבור ייהנה.
אמנון כהן: מבחינת החוק אין בעיה.
נמרוד הגלילי: אנחנו שותפים עם היחידה בהנחיות שלהם.
אמנון כהן: אנחנו מדברים על כסף.
נמרוד הגלילי: כסף זה יותר מורכב.
אמנון כהן: להעלות את הרף של מציאת רכבים על ידי כך שפחות ייכנסו לכפר.
נמרוד הגלילי: הבעיה היא להציב מחסומים ביציאה מהקו הירוק.
נמרוד הגלילי: יש שם לא מעט תושבים הם תושבי התנחלויות.
נמרוד הגלילי: ברשותך, אדוני היושב ראש, מילה קצרה שלא קשורה דווקא להארכה לגבי עניין אחר של הגבלת השימוש.
נמרוד הגלילי: במאי 2007 הוסרו תקנות הגבלת השימוש בחלקי רכב משומשים.
נמרוד הגלילי: תקנות שאוסרות הרכבת חלק משומש ברכב שטרם עברו שנתיים מיום רישומו.
נמרוד הגלילי: התקנות האלה מאוד פוגעות בנו ולא רק בנו.
נמרוד הגלילי: אני יודע שהן פוגעות - - -
אמנון כהן: זה בשביל להילחם בהיצע וביקוש.
נמרוד הגלילי: נכון שזה בשביל להילחם אבל אחרי הכול החוק הוא חוק הרישום.
נמרוד הגלילי: אם מתנהל רישום, ומתנהל רישום טוב - אנחנו הצענו חלופה של לסמן את כל החלפים שלנו ולנהל רישום.
אמנון כהן: אנחנו לא דנים בזה.
נמרוד הגלילי: אני יכול להגיד שזה מאוד פוגע בנו ואני חושב שצריך לבחון את זה מחדש.
אמנון כהן: אני מציע שתיפגשו עם משרד התחבורה ועם השר לביטחון פנים.
אמנון כהן: אם תחליט שצריך לחוקק אז נשקול.
נמרוד הגלילי: אנחנו נפגשים איתם, אנחנו בדין ודברים איתם.
אמנון כהן: זאת האכסניה הנכונה.
אמנון כהן: הצו לא טוב?
אינגריד הר אבן: הצו מצוין, הוראת השעה מצוינת.
אינגריד הר אבן: לצערנו זה רק חלק קטן ופעוט מהמלחמה שצריך לעשות בכלל המוסמכים הלא חוקיים, הפיראטיים, לצערנו רובם נמצאים בתוך מדינת ישראל וחקיקה בעניין הזה מתבקשת מאוד ואנחנו מקווים שתיעשה בקרוב.
אינגריד הר אבן: אנחנו תומכים בהארכת הוראת השעה.
אינגריד הר אבן: יהודה עטר ציין את הנושא של תקיפת הביקוש.
אינגריד הר אבן: ברור שהביקוש לחלפים גנובים נובע אך ורק מהתופעה של האבדן להלכה, של שיקום של כלי רכב שאין מקום לשקם אותם ומתוקנים בצורה פיראטית, לא הולמת, לא סבירה, לא בטיחותית ויוצרת את הביקוש לחלפים הגנובים.
אינגריד הר אבן: גם בזה צריך לטפל בנפרד.
חוה ראובני: אני צריכה לצאת לוועדה אחרת ולכן רק רציתי להגיד שמשרד התחבורה תומך בצו.
חוה ראובני: יש את המכתב של השר.
אמנון כהן: נשמעו כאן הוראות חשובות, תוכלי להעביר לשר?
חוה ראובני: מר הגלילי ואני מכירים היטב.
חוה ראובני: אני יודעת שהדרגים המקצועיים נמצאים בקשר בדברים האלה.
חוה ראובני: באשר לפיקוח על המוסכים, נמצא פה מי שאחראי על הפיקוח על המוסכים.
חוה ראובני: נעשה כל הזמן פיקוח על מוסכי מדרכה ומוסכים לא מורשים מסוגים אחרים.
חוה ראובני: היה אחד אצלי ברחוב וקיבלתי דיווח שהיו וטיפלו.
חוה ראובני: אנחנו נמצאים גם במהלך של הסדרה חוקית, מודרנית יותר נקרא לזה, של נושא המוסכים.
חוה ראובני: בתקווה שנפסיק להיות עם צו פיקוח משנת תרפפ"ו.
חוה ראובני: אנחנו עוסקים בהכנת חוק רישוי שירותים לרכב.
חוה ראובני: תסקיר חוק כבר הופץ ויוסדר שם בצורה עדכנית נושא הפיקוח על מוסכים.
עודד ברוק: מקריא את הצו: "צו הגבלת השימוש ורישום פעולות בחלקי רכב משומשים (מניעת גניבות) (תיקון מס' 4 – הוראת שעה), התש"ע-2010.
עודד ברוק: בתוקף סמכותי לפי סעיף 7 לחוק הגבלת השימוש ורישום פעולות בחלקי רכב משומשים (מניעת גניבות) (תיקון מס' 4 – הוראה שעה), התשס"ח-2008 (להלן – החוק), בהסכמת שר התחבורה והבטיחות בדרכים ובאישור ועדת הכלכלה של הכנסת, אני מצווה לאמור: הארכת תוקף החוק: 1.
עודד ברוק: תוקפו של החוק מוארך בזה לשנתיים נוספות עד יום יד' בניסן התשע"ב (6 באפריל 2012).
עודד ברוק: "
נירימין: בגרפים ציינתם שיש ירידה של 35% בהיקף של הגניבות אבל זה בעצם מ-2006.
נירימין: ההבדל בין הירידה מ-2008-2007 או 2008-2009 היא אותה ירידה פחות או יותר, סדר גודל של 15%.
נירימין: לא היה שינוי מהותי בעצם.
גל קפלן: יש לנו פה השנה ירידה נוספת.
גל קפלן: בין 2008 ל-2009 זה 14%.
גל קפלן: סליחה, זה הפוך.
יהודה עטר: זה מצטבר.
יהודה עטר: בשנת 2006 כמעט ולא היתה ירידה.
יהודה עטר: היתה עלייה גדולה מאוד בין 2004 ל-2005, של כמעט 50% בגניבות.
יהודה עטר: ב-2006 כמעט ולא היתה ירידה.
יהודה עטר: זאת השנה שהיחידה הוקמה.
יהודה עטר: היתה ירידה מינורית.
יהודה עטר: בשנת 2007 ירדנו כמעט ב-10%.
יהודה עטר: ב-2008 ב-16%, ב-2009 סיימנו בירידה של 14%, למרות הגידול בצי המכוניות שעומד היום על 2.8 מיליון מכוניות.
יהודה עטר: כלומר, למרות הגידול ישנה ירידה.
יהודה עטר: הירידה הריאלית מתקרבת ל-45% אם אנחנו נכמת את זה.
אמנון כהן: יש עוד הערות לנושא הצו?
אמנון כהן: אנחנו מאשרים את צו הגבלת הגבלת השימוש ורישום פעולות בחלקי רכב משומשים (מניעת גניבות) (תיקון מס' 4 – הוראת שעה), הארכת תוקף לשנתיים.
אמנון כהן: אתה לא רוצה לשנה?
יהודה עטר: שנתיים זה בסדר.
אמנון כהן: אנחנו מאשרים לשנתיים, כפי שביקש השר.
אמנון כהן: התקבל פה אחד.
אמנון כהן: הישיבה נעולה, תודה.
יצחק וקנין: על סדר היום: צו מועצת הצמחים (ייצור ושיווק) (פיזור מועצת הזיתים והכללת ענף זיתי השמן במועצת הצמחים), התש"ע 2010.
יצחק וקנין: תקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התש"ע-2010.
יצחק וקנין: ברצוני לומר כמה מילים לפני שאתן לשר החקלאות לדבר ולהסביר את המהות של הצווים.
יצחק וקנין: לפני כשלושה חודשיים התקיים כאן דיון בנושא של מועצת הזית.
יצחק וקנין: גם אז ניהלתי את הדיון.
יצחק וקנין: ביקשנו ממשרד החקלאות להגיע אלינו עם דברים מסודרים.
יצחק וקנין: אני מבין שזה מה שעשה המשרד.
יצחק וקנין: הבקשה של המשרד היתה ב-2.3.
יצחק וקנין: קיבלנו את הבקשה ואני אתן לשר להסביר את המהות של שני הצווים, בבקשה ידידי שר החקלאות.
קריאה: זה צו ותקנות.
שלום שמחון: אני מבקש את אישור ועדת הכלכלה לצו מועצת הצמחים (יצור ושיווק) (פיזור מועצת הזיתים והכללת ענף זיתי השמן במועצת הצמחים), התש"ע2020, ולתקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התש"ע-2010.
שלום שמחון: "בתוקף סמכותם של שר החקלאות ושר התמ"ת לפי סעיף 2(ב) לחוק מועצת הפירות (ייצור ושיווק), תשל"ג-1973, הקרוי החל משנת 2004 חוק מועצת הצמחים (להלן – החוק), הקימו השרים בשנת 1976 את מועצת הזיתים, בצו מועצת הפירות (ייצור ושיווק)(הקמת מועצת הזיתים), תשל"ו-1976.
שלום שמחון: המינוי האחרון למליאת מועצת הזיתים נעשה בשנת 1999.
שלום שמחון: תקופת הכהונה של חברי המועצה, בהתאם לחוק, היא לארבע שנים, כלומר תוקף המינוי פג בשנת 2003.
שלום שמחון: במהלך 2007 ותחילת 2008 התקיימו דיונים במשרד בנוגע לדרך המינוי המתאימה לנציגי המגדלים במליאת מועצת הזיתים.
שלום שמחון: הדיונים הוקדשו לחיפוש אחר מודל מתאים למינוי נציגי מגדלים באופן שישקף וייצג את השונות האתנית, המקצועית והאזורית בענף.
שלום שמחון: בסופו של יום הוחלט כי, ככלל, בחירת נציגי המגדלים למועצה תיעשה בדרך של בחירות כלליות, שהנה הדרך הראויה ביותר בנמצא, כפי שנעשה במועצת הצמחים.
שלום שמחון: יחד עם זאת, לא ניתן היה לאפשר את המשך ניהול המועצה בידי חברי מועצה שתוקף כהונתם פג.
שלום שמחון: כמו כן, במקביל, נתקבלו במשרד באותה עת תלונות שונות לגבי פעולות שביצעה המועצה, וגם מטעם זה התעורר צורך דחוף, בשלב ראשון, למנות הנהלה חדשה.
שלום שמחון: לפיכך החלטתי למנות מועצה זמנית לניהולה השוטף של המועצה בתקופת הביניים עד לגיבוש מודל בחירות לנציגי המגדלים, קיום הבחירות ומינוי מועצה קבועה, לסיוע בגיבוש מודל הבחירות וביישום ההליך המקדים לבחירות.
שלום שמחון: ליישום ההחלטה התקנו אני ושר התמ"ת, באישור ועדת הכלכלה, את תקנות מועצת הצמחים (ייצור ושיווק) (מועצת הזיתים), תשס"ח-2008, בתוקף סמכותנו לפי סעיף 2א(ב) לחוק מועצת הצמחים.
שלום שמחון: התקנות נכנסו לתוקף עם פרסומן ברשומות ב-3.4.2008.
שלום שמחון: בתקנות נקבע כי חברי המועצה מקרב המגדלים ייבחרו על ידי המגדלים בבחירות כלליות וחשאיות, וכי עד למינוי חברי המועצה תכהן מועצה זמנית.
שלום שמחון: המועד שנקבע בתקנות כמועד האחרון לקיום הבחירות לחברי המועצה מקרב המגדלים היה סוף שנת 2008.
שלום שמחון: לאור הצורך לקיים הליך התייעצות עם ארגוני מגדלי זיתים למינוי חברים מקרב המגדלים למועצה הזמנית, והיות שנדרש היה להחליף מספר מועמדים שהומלצו על ידי הארגונים על פי עמדת הוועדה לבדיקת מינויים, שאישורה נדרש בהתאם לחוק החברות הממשלתיות, התשל"ה-1975, מונתה המועצה הזמנית רק ביום 26.11.2008.
שלום שמחון: לפיכך תוקן המועד באישור ועדת הכלכלה והוא קבוע כיום ל-30.4.2010.
שלום שמחון: כפי שצוין לעיל, המועצה הזמנית אמורה הייתה לנהל את המועצה בתקופת הביניים עד לגיבוש מודל בחירות לנציגי המגדלים, קיום הבחירות ומינוי מועצה קבועה, ולסייע בגיבוש מודל הבחירות וביישום ההליך המקדים לבחירות.
שלום שמחון: ואולם, כפי שנמסר לי על-ידי יו"ר המועצה הזמנית, מר יצחק לידור, נמצאו ליקויים בסיסיים וחמורים בהתנהלות המועצה, לרבות אי סדרים כספיים ועוד והמועצה הזמנית לא הצליחה להביא את המועצה לתפקוד תקין, בין השאר בשל אי הסדרים.
שלום שמחון: במקביל, לאור תלונות רבות כנגד פעילות והתנהלות המועצה שהתקבלו במשרדי, בדק במהלך השנה האחרונה משרד מבקר המדינה היבטים שונים בתפקוד מועצת הזיתים ובהתנהלות עובדי המועצה בשנים האחרונות.
שלום שמחון: ביום 17.2.10 התקבל במשרדנו הנוסח הסופי של דו"ח מבקר המדינה בעניין מועצת הזיתים.
שלום שמחון: הדו"ח מכיל ממצאים חמורים ביותר.
שלום שמחון: כמו כן, הגעתי למסקנה כי אין מקום כיום להסדיר את ענף זיתי השמן על ידי תאגיד נפרד.
שלום שמחון: קיומה של מועצה נפרדת כרוך בעלויות גבוהות יותר למגדלים לקיום המנגנון הנפרד ויש לטפל בענף זה במסגרת מועצת הצמחים מטעמי יעילות וחסכון.
שלום שמחון: מהלך זה דומה לזה שבוצע בשנת 2004, אז אוחדו מועצת הירקות, הפירות, פרי ההדר וצמחי הנוי למועצה אחת – מועצת הצמחים.
שלום שמחון: בתוקף סמכותי וסמכות שר התמ"ת לפי החוק, קבענו בצו כי מועצת הזיתים תפוזר וכי ענף זיתי השמן ייכלל בתחום תפקידיה וסמכויותיה של מועצת הצמחים.
שלום שמחון: בצו נקבעו הוראות, בדומה להוראות המעבר שנקבעו עם איחוד המועצות ב-2004, בדבר העברת נכסי מועצת הזיתים למועצת הצמחים, ולשימוש בהם לטובת ענף זיתי השמן, הוראות בדבר חובות והתחייבויות ושמירת זכויות עובדים.
שלום שמחון: כמו כן, כמהלך משלים, קבעתי בתקנות, בתוקף סמכותי לפי החוק, הוראות מיוחדות למינוי נציגי מגדלים מענף זיתי השמן במועצת הצמחים וכן הוראת מעבר למינוי ועדה ענפית זמנית לענף זיתי השמן, עד לבחירת ועדה ענפית לפי התקנות העיקריות.
שלום שמחון: יצוין, כי בנוסף להוראות שנקבעו בצו ובתקנות, גיבש משרדי עם אגף התקציבים באוצר ועם מועצת הצמחים, על דעת משרד המשפטים, הסכם שמטרתו להבטיח שיישום המהלך לפירוק מועצת הזיתים ושילוב הענף במועצת הצמחים, לא יביא, מחד, למצב שבו מועצת הצמחים תחויב במימון הוצאות ובכיסוי חובות בגין פעולות של מועצת הזיתים; ומאידך, שלא תהיה פגיעה בנושים (קיימים ועתידיים) עקב המהלך.
שלום שמחון: " אדוני יושב ראש הוועדה, דחיפות הישיבה היא חלק מיישום מסקנות דוח המבקר, שכידוע עדיין לא מותר לפרסום אבל אנחנו כבר בעבודה מול משרד מבקר המדינה כדי ליישם את מה שמתחייב, כולל בעניינים הפרסונאליים.
שלום שמחון: הדחיפות של הישיבה היום היא גדולה מאוד ולכן ביקשתי את הדיון הדחוף הזה כדי לאפשר את אישור ההליך הזה כדי שנוכל לצאת לדרך.
שלום שמחון: אני אומר מראש, אין כוונה לפגוע במגדלים, בטח לא במגדלים מהמגזר הערבי.
שלום שמחון: יש לנו כוונה אמיתית לבנות את הענף הזה, להצעיד אותו קדימה ולעשות אותו כיתר הענפים בעתיד הנראה לעין.
שלום שמחון: אני אודה לך מאוד אם תביא את התקנות והצו לאישור.
יצחק וקנין: תודה לשר החקלאות.
יצחק וקנין: בדיון הקודם אמרתי את דעתי בנושא של האיחוד.
יצחק וקנין: כבר אז אמרתי את זה וזאת מבלי שידעתי על דוח מבקר המדינה.
יצחק וקנין: לא ידענו מה ייכתב בו ומהן ההשלכות לגבי מועצת הזית.
יצחק וקנין: אני מסכים עם השר, שכפי שזה נעשה במועצת הירקות ובמועצת הפירות וההדרים שאוחדו, אני חושב שהדבר היה נכון והוא נכון גם לגבי המועצה הזאת.
יצחק וקנין: אמרתי כבר אז את הדברים והם נכתבו בפרוטוקול, שלדעתי צריך לאחד אותם.
יצחק וקנין: למרות הכול נתנו את הזמן למשרד להביא אלינו את הדברים.
יצחק וקנין: בינתיים יש ממצאים של דוח מבקר המדינה שלדעתי הם חמורים מאוד.
ישראל חסון: אבל הם לא מדברים בהקשר הזה.
יצחק וקנין: תכף אני אתן לך לדבר.
שלום שמחון: אני לא רשאי לדבר על מה שכתוב בדוח.
יצחק וקנין: מאחר והדוח עדיין לא פורסם, אז ודאי - - -
ישראל חסון: הוא לא מתייחס למועצה בפני עצמה אלא הוא מתייחס לאופן תפקוד המועצה.
ישראל חסון: הדיון כאן הוא האם לאחד.
יצחק וקנין: לכן פתחתי בדבריי ואמרתי שלא ידעתי על הדברים של מבקר המדינה והדברים לא הונחו פה.
יצחק וקנין: אמרתי את דעתי בישיבה הקודמת, שאני חושב שראוי ונכון לאחד את מועצת הזיתים לשאר המועצות שאוחדו כבר בשנת 2004.
יצחק וקנין: אמרתי את התועלת שבדבר וגם עכשיו דעתי היא כזאת והיא לא השתנתה.
יצחק וקנין: בכל אופן, אאפשר לחברי הכנסת שירצו להתבטא בנושא.
יצחק וקנין: חבר הכנסת ישראל חסון ולאחריו חבר הכנסת נחמן שי.
ישראל חסון: תודה אדוני היושב ראש.
ישראל חסון: אני רוצה להקדים ולומר.
ישראל חסון: היו פה כמה רעשים.
ישראל חסון: אדוני השר, שיהיה מאוד מאוד ברור, דיברתי גם עם המנכ"ל שלך.
ישראל חסון: אין לי שום ספק ואין לי חילוקי דעות, לגבי הכוונות והרצון.
ישראל חסון: באמת, אין לי שום ספק.
ישראל חסון: איפה מתעוררות בי שאלות?
ישראל חסון: אני רוצה להקדים ולומר שבלא מעט מקומות בעולם, ודרך אגב גם בארץ, במקצוע, למשל, של גידול היין, זאת מועצה שעומדת בפני עצמה והיא לא שייכת למועצת הצמחים.
ישראל חסון: אתה יכול לשאול למה.
שלום שמחון: אני אענה למה.
ישראל חסון: אני נמצא בקשר הדוק דווקא עם המגדלים הפחות מסורתיים.
ישראל חסון: הענף הזה מתפתח וצובר תאוצה ולשמחתי הרבה משני הצדדים יש אנשים מאוד רציניים שרוצים את טובת הענף.
ישראל חסון: מעבר לכל דיון כרגע, הדיון פה הוא האם לפרק את המועצה ולאחד אותה?
ישראל חסון: קיימת התנגדות מאוד מאוד רצינית אצל חלק לא מבוטל מהמגדלים הגדולים - לא רק הגדולים אבל גם הגדולים, שהנימוקים שלהם הם לא פוליטיים.
ישראל חסון: אני אומר לך את מה ששאלתי את מנכ"ל משרד החקלאות קודם בטלפון.
ישראל חסון: אמרתי למנכ"ל שאני לא יכול לעזור באישור של דבר כזה כל עוד לא מתקיימת הידברות שתבוא עם הצעה מוסכמת על שני הצדדים.
ישראל חסון: אני אומר לך, הדבר הזה הוא אלף בית.
ישראל חסון: לא יכול להיות שיהיה לנו שיקול שהוא סותר את האינטרס של שני הצדדים הללו.
ישראל חסון: ההידברות הזאת, למיטב ידיעתי - אני אומר למיטב ידיעתי, נכון למה שנאמר לי, אדוני השר, לא התקיימה.
שלום שמחון: זה לא נכון.
שלום שמחון: היא התקיימה גם עם האיש שלא נזכיר אותו פה, שאתה כרגע מצטט אותו.
ישראל חסון: אני אומר לך נכון לשיחת טלפון שווידאתי את העובדות האלה.
שלום שמחון: עם כל הכבוד, אמנם מדובר בשני אנשים צפוניים, אחד מאזור הקריות ואחד מאזור הגליל המערבי, זה אני.
שלום שמחון: בכל זאת מי שקובע את המדיניות זה אני ולא מי שגר בקריות.
שלום שמחון: התקיימה איתו הידברות אבל הוא לא הסכים לו.
שלום שמחון: הידברות התקיימה איתו.
ישראל חסון: לי נאמר על-ידו שלא התקיימה.
שלום שמחון: אין לי עניין לשקר לפרוטוקול הכנסת.
ישראל חסון: חס וחלילה.
שלום שמחון: הוא היה במשרדי בתחילת התהליך לפני מספר חודשים.
שלום שמחון: הוא ישב אצלי במשרד.
שלום שמחון: אנחנו לא הגענו להבנה בינינו כיוון שעמדתו היתה שונה ועמדתי המקצועית היתה אחרת מהסיבה המאוד פשוטה - - -
ישראל חסון: מה הפערים?
ישראל חסון: אפשר להבין את הפערים?
שלום שמחון: הפערים הם בין העובדה שתהיה מועצת זית עצמאית שלא תתפקד גם בהמשך, לבין העובדה שאנחנו נמזג את מועצת הזיתים, שממילא פועלת על פי חוק מועצת הצמחים, על פי סמכותי בחוק.
שלום שמחון: היא חלק מהמועצה הזאת והיא לא חוק נפרד.
שלום שמחון: בין העובדה הזאת לבין העובדה הזאת, זה מרחק מאוד מאוד גדול.
שלום שמחון: אני לא חשבתי, לא סברתי, שבענף משתנה שבו 150,000 דונם בעל, חלקם המכריע שלהם, כמעט 80% לא נועד לצורך מסחרי אלא לצורך שימוש עצמי, בעיקר על ידי חברינו הטובים במגזר.
שלום שמחון: הענף הזה משתנה מאוד בשנים האחרונות בקנה מידה גדול והוא עובר להיות ענף מושקה והוא חלק מהשטחים הפתוחים.
שלום שמחון: הוא מקבל תאוצה גדולה מאוד במשרד החקלאות בשנים האחרונות והוא יקבל אותם גם בעתיד.
שלום שמחון: אגב, בלי להתחייב על העניין של היין, אני רוצה שתדע שאנחנו נמצאים בתהליך של הדברות עם שר התמ"ת ששם נמצא מכון היין, ושר החקלאות שאצלו נמצאת מועצת היין.
שלום שמחון: אנחנו נמצאים איתו בהידברות.
שלום שמחון: בשלב ראשון לאחד את מכון היין ואת מועצת גפן יישן, ובשלב השני זה יהיה באותה מתכונת.